
Parlamentul  României

Camera  Deputaților

Comisia pentru industrii și servicii






                 București, 12.09.2018
                   Nr.4c-3/389/2018
AVIZ
asupra proiectului de Lege privind aprobarea Ordonanței de urgență a Guvernului nr.43/2018 pentru adoptarea unei măsuri privind reducerea riscului de dezangajare a fondurilor europene


În conformitate cu prevederile art.95 și 115 din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru buget, finanțe și bănci, care este sesizată în fond, cu proiectul de Lege privind aprobarea Ordonanței de urgență a Guvernului nr.43/2018 pentru adoptarea unei măsuri privind reducerea riscului de dezangajare a fondurilor europene, transmis cu adresa nr. P.L.x. 417 din 3 septembrie 2018, înregistrat la comisie sub nr.4c-3/389 din 04 septembrie 2018.



Consiliul Legislativ, cu avizul nr.501/25.05.2018, avizează favorabil proiectul de ordonanță de urgență cu observații și propuneri preluate de inițiator.
Senatul, în calitate de primă Cameră sesizată, a adoptat proiectul de lege în ședința din 27 iunie 2018.

Proiectul de lege are ca obiect de reglementare transferul Programului operațional „Inițiativa pentru IMM-uri” de la Ministerul Fondurilor Europene la Ministerul Dezvoltării Regionale și Administrației Publice în scopul evitării riscului de dezangajare a unor fonduri europene acordate la nivelul Programului Operațional Regional (POR) în cadrul Programului operațional „Inițiativa pentru IMM-uri”(POIMM), prin identificarea unor soluții de decontare a unor cheltuieli eligibile în cadrul POR. Transferul POIIMM de la Ministerul Fondurilor Europene la Ministerul Dezvoltării Regionale și Administrației Publice este una dintre măsurile identificate pentru reducerea riscului dezangajării și are în vedere implementarea acestuia sub forma unei axe prioritare distincte în cadrul POR, iar cheltuielile deja rambursate de către Comisia Europeană pentru POIIMM vor putea fi raportate ca fiind cheltuieli realizate la nivelul POR. Totodată, proiectul prevede că odată cu transferul documentelor aferente POIIMM, vor fi preluate și prevederile bugetare și execuția bugetară pe anul 2018, precum și patrimoniul aferent domeniului predat-preluat stabilit pe baza situațiilor financiare.
Examinarea proiectului de lege a avut loc în ședința comisiei din 12 septembrie 2018.

În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de lege în forma adoptată de Senat.


Prin obiectul de reglementare și conținutul său, proiectul de lege face parte din categoria legilor ordinare.


În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

PREȘEDINTE,

Iulian Iancu

Consilier parlamentar, Isabela Patricia Robe

